**Jan Flatla** (født 1935 i Oslo) er en norsk jurist, diplomat og tidligere håndballspiller.

Utdannelse
----------

Han tok juridisk embetseksamen ved Universitetet i Oslo i 1963.

Yrkeskarriere
-------------

Etter eksamen var han en kort periode i Justisdepartementet, og deretter to år som dommerfullmektig ved Vinger og Odal sorenskriverkontor. Han ble ansatt i Utenriksdepartementet i 1965 og tok aspiranteksamen i 1966. Advokatbevilling fikk han i 1967.

Han tjenestegjorde blant annet ved utenriksstasjonene i New Orleans (1968–1970), Helsingfors (1970–1973), Geneve (som medlem av den norske delegasjon til den europeiske sikkerhets- og samarbeidskonferanse (KSSE) (1974–1975)) og i London som presse- og kulturråd (1983–1988).

Hjemme i Utenriksdepartementet var han i første rekke knyttet til rettsavdelingen i flere perioder, først som byråsjef, senere som underdirektør og deretter som ekspedisjonssjef (1989–1994).

Som ekspedisjonssjef ledet han delelinjeforhandlingene i Barentshavet med Sovjetunionen/Russland, og var videre leder for Havretts- og Sjøgrenseutvalget og for Kontaktutvalget for folkerett i krig samt medlem av Samarbeidsrådet for Kystvakten. Han var også norsk representant i den juridiske komité under FNs Generalforsamling i New York en rekke ganger.

Han var generalkonsul i New York 1994–1999. I 1999 ble han utnevnt til ambassadør til Nederland i 1999. Der tjenestegjorde han frem til han gikk av med pensjon i 2003.

Han ble i 1994 utnevnt til kommandør av St. Olavsorden for embetsfortjenester og innehar også flere utenlandske ordener, deriblant storkorset av den nederlandske Oranje-Nassau ordenen.

Idrettskarriere
---------------

Flatla representerte Ski og Fotballklubben LYN i fotball og Sportsklubben ARILD i håndball.

Flatla var på det norske landslaget i håndball fra 1957 til 1960 og en av de norske spillerne som spilte alle Norges 6 kamper i Håndball-VM 1958 for menn som ble arrangert i Øst-Tyskland, og var som ung på juniorbylaget i fotball.

Referanser
----------

1. ↑   Historisk befolkningsregister ID PFj00111031985M10002A[Hentet fra Wikidata]
2. ↑   Aftenposten, utgitt 11. mars 1985[Hentet fra Wikidata]
3. 1 2  «Jan Flatla - Utvalg - Forvaltningsdatabasen - NSD». *www.nsd.no*. Besøkt 6. november 2021.
4. 1 2 3  *Arbeiderbladet*, 12. mars 1985, s. 45.
5. ↑  *Norges skatteavtaler: ajour 10. august 1993*. [Oslo]: Tano. 1993. ISBN 8251831601.
6. ↑  *Om Norges deltakelse i De forente nasjoners 47. ordinære generalforsamling og den gjenopptatte sesjon av FNs 46. generalforsamling*. [Oslo]: Departementet. 1993.
7. ↑  *Arbeiderbladet*, 16. juli 1994, s. 23
8. ↑  «Offisielt fra statsråd 11. juni 1999». *099005-990257* **(norsk)**. Statsministerens kontor. 11. juni 1999. Besøkt 6. november 2021.
9. ↑  «20 dagers fengsel». *dagbladet.no* **(norsk)**. 19. september 2002. Besøkt 6. november 2021. «Norske myndigheter vil ikke ha mullaen hjem til Norge, hevder Krekars advokater. Advokatene sier at informasjonen om at Krekar er uønsket, har gått til nederlandske myndigheter via den norske ambassaden i Haag. Dette skal Norge ha gjort klart for Nederland før Krekar ble fremstilt for fengsling i dag. | - Sludder, sier Norges ambassadør Jan Flatla til NTB. | - Jeg ville vanligvis svart «ingen kommentar» i en slik sak, men dette er så provoserende at jeg må si at dette er sludder, sier han.»
10. ↑  «Tildelinger av ordener og medaljer». *www.kongehuset.no* **(norsk)**. Besøkt 24. oktober 2022.
11. ↑  «Men Handball III World Championship 1958 East Germany 27.02-08.03 - Champion Sweden : Teams Composition» **(engelsk)**. Todor Krastev. Besøkt 6. november 2021.

Eksterne lenker
---------------

* (en) Jan Flatla – Norges Håndballforbund Rediger på Wikidata

|  |  |
| --- | --- |
| Oppslagsverk/autoritetsdata | Historisk befolkningsregister
 |